
Për disa shtesa në vendimin nr.824, datë 6.12.2006 të Këshillit të Ministrave “për miratimin e institucioneve të autorizuara për verifikimin, në mënyrë elektronike të gjendjes gjyqësore, si dhe të formularit të vetëdeklarimit”

Në mbështetje të nenit 100 të Kushtetutës dhe të neneve 2, 7, 8 e 11 të ligjit nr.9614, datë 21.9.2006, “Për certifikatat elektronike të gjendjes gjyqësore”, me propozimin e Ministrit të Drejtësisë, Këshilli i Ministrave

Vendosi:

Në vendimin nr.824, datë 6.12.2006 të Këshillit të Ministrave, të bëhen këto shtesa:
1. Në fund të pikës 1 shtohet një paragraf, me këtë përmbajtje:
“Institucionet e tjera, që kërkojnë të autorizohen për verifikim, në mënyrë elektronike, të gjendjes gjyqësore i paraqesin kërkesë Ministrit të Drejtësisë.”.
2. Pas pikës III shtohet pika III/1, me këtë përmbajtje:
“III/1. Institucionet e parashikuara në pikën 1 konfirmojnë gjendjen gjyqësore të personit të deklaruar në formularin e vetëdeklarimit nëpërmjet sistemit elektronik fingerprint dhe nuk mund të kërkojnë më paraqitjen e dëshmisë së penalitetit, të lëshuar nga zyra e gjendjes gjyqësore. Përjashtim nga ky rregull bën institucioni i prokurorisë.”.
Ky vendim hyn në fuqi pas botimit në Fletoren Zyrtare.

Kryeministri
Sali Berisha


Vendim
Nr.7, datë 4.1.2008

Për përcaktimin e autoritetit kontraktues, për dhënien me koncesion të hidrocentralit “Ashtë", si propozim i kërkuar

Në mbështetje të nenit 100 të Kushtetutës dhe të neneve 5 pika 3, e 16 të ligjit nr.9663, datë 18.12.2006 “Për koncesionet”, me propozimin e Ministrit të Ekonomisë, Tregtisë dhe Energjetikës, Këshilli i Ministrave

Vendosi:

1. Autoriteti kontraktues për kryerjen e procedurave ligjore, për dhënien me koncesion, të formës “BOT” (ndërtim, operim dhe transferim), si propozim i kërkuar, të hidrocentralit “Ashtë”, është Ministria e Ekonomisë, Tregtisë dhe Energjetikës.
2. Vendimet nr.430, datë 10.12.1990 “Për miratimin e studimit të projektit të Bushatit”, nr.89, datë 19.2.1996 “Për miratimin e firmës me të cilën do të kontraktohet ndërtimi i hidrocentralit të Bushatit”, nr.586, datë 8.9.1998 “Për miratimin e firmës me të cilën do të kontraktohet ndërtimi i hidrocentralit të Bushatit dhe procedurat deri në lidhjen e kontratës” dhe nr.598, datë 13.11.2000 “Për miratimin në parim, të financimit për ndërtimin e hidrocentralit të Bushatit dhe lejimin e KESH-it për prokurim të drejtpërdrejtë me kompaninë CWE”, të Këshillit të Ministrave, shfuqizohen.
3. Ngarkohet Ministria e Ekonomisë, Tregtisë dhe Energjetikës për zbatimin e këtij vendimi.
Ky vendim hyn në fuqi pas botimit në Fletoren Zyrtare.
Kryeministri
Sali Berisha



